หุ้นเอเชียเปิดลบ เซ่นข้อมูลศก. “สหรัฐฯ” ย่ำแย่ – ผลประกอบการแบงก์ใหญ่ทรุดหนัก
หุ้นเอเชียเปิดลบ เซ่นข้อมูลศก. "สหรัฐฯ" ย่ำแย่ - ผลประกอบการแบงก์ใหญ่ทรุดหนัก
16 เม.ย. 2563

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กปิดร่วงลงเมื่อคืน หลังจากธนาคารยักษ์ใหญ่หลายแห่งรายงานผลกำไรที่ทรุดตัวลงในไตรมาสแรกปีนี้ นอกจากนี้ ทางการสหรัฐยังได้เปิดเผยข้อมูลเศรษฐกิจที่ย่ำแย่หลายรายการ อันเนื่องมาจากผลกระทบของโควิด-19
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,311.30 จุด ลดลง 238.79 จุด, -1.22%
ดัชนี SSE Composite ตลาดหุ้นจีนเปิดวันนี้ที่ 2,798.43 จุด ลดลง 12.74 จุด, -0.45%
ดัชนี HSI ตลาดหุ้นฮ่องกงเปิดวันนี้ที่ 24,025.45 จุด ลดลง 119.89 จุด, -0.50%
ดัชนี TAIEX ตลาดหุ้นไต้หวันเปิดวันนี้ที่ 10,385.78 จุด ลดลง 61.43 จุด, -0.59%
ดัชนี KOSPI ตลาดหุ้นเกาหลีใต้เปิดวันนี้ที่ 1,839.51 จุด ลดลง 17.57 จุด, -0.95%
ดัชนี FTSE STI ตลาดหุ้นสิงคโปร์เปิดวันนี้ที่ 2,581.45 จุด ลดลง 24.11 จุด, -0.93%
ดัชนี FBMKLCI ตลาดหุ้นมาเลเซียเปิดวันนี้ที่ 1,381.96 จุด ลดลง 5.83 จุด, -0.42%
ดัชนี PSE Composite ตลาดหุ้นฟิลิปปินส์เปิดวันนี้ที่ 5,828.76 จุด ลดลง 117.29 จุด, -1.97%
ด้านธนาคารยักษ์ใหญ่หลายแห่งซึ่งรวมถึงโกลด์แมน แซคส์ และแบงก์ ออฟ อเมริกา รายงานผลกำไรที่ทรุดตัวลงในไตรมาสแรกปีนี้ ขณะที่นักวิเคราะห์จากบริษัทหลักทรัพย์คิงส์วิว อินเวสต์เมนท์ เมเนจเมนท์ ในเมืองชิคาโก กล่าวว่า ผลประกอบการที่ย่ำแย่ของธนาคารรายใหญ่เหล่านี้ส่งผลให้นักลงทุนวิตกกังวลเกี่ยวกับแนวโน้มผลประกอบการของบริษัทจดทะเบียนรายอื่นๆ พร้อมกับกล่าวว่า สถานการณ์ในช่วง 2-3 สัปดาห์ข้างหน้านับว่าสำคัญอย่างยิ่ง เนื่องจากจะมีบริษัทอีกหลายแห่งที่ทยอยกันเปิดเผยรายงานผลประกอบการ ซึ่งคาดว่าแนวโน้มจะออกมาซบเซา
นอกจากนี้ ตลาดยังได้รับแรงกดดันจากข้อมูลเศรษฐกิจที่ย่ำแย่ของสหรัฐ โดยกระทรวงพาณิชย์สหรัฐเปิดเผยว่า ยอดค้าปลีกทรุดตัวลง 8.7% ในเดือนมี.ค. ซึ่งเป็นการดิ่งลงหนักที่สุดนับตั้งแต่ที่รัฐบาลเริ่มมีการเก็บรวบรวมข้อมูลดังกล่าวตั้งแต่ปี 2535 และย่ำแย่กว่าที่นักวิเคราะห์คาดการณ์ว่าจะร่วงลง 8.0% หลังจากลดลง 0.4% ในเดือนก.พ.
ขณะที่ธนาคารกลางสหรัฐ (เฟด) รายงานว่า การผลิตภาคอุตสาหกรรมโดยรวมของสหรัฐดิ่งลง 5.4% ในเดือนมี.ค. ซึ่งเป็นการทรุดตัวลงหนักที่สุดนับตั้งแต่เดือนม.ค.2489 หลังจากเพิ่มขึ้น 0.5% ในเดือนก.พ.
ทางด้านสมาคมผู้สร้างบ้านแห่งชาติ (NAHB) ของสหรัฐเปิดเผยว่า ดัชนีความเชื่อมั่นผู้สร้างบ้านดิ่งลง 42 จุด สู่ระดับ 30 ในเดือนเม.ย. ซึ่งเป็นระดับต่ำสุดนับตั้งแต่เดือนมิ.ย. 2555 โดยได้รับผลกระทบจากการแพร่ระบาดของเชื้อไวรัสโควิด-19